送萬耕道帥瓊管
作者：樓鑰
朝代：宋

paragraphs: 黎山千仞摩蒼穹，顓顓獨在大海中。
自從漢武置兩郡，黎人始與南州通。
歷歷更革不勝計，唐設五筦如容邕。
皇朝聲教久漸被，事體全有中華風。
生黎中居不可近，熟黎百洞蟠疆封。
或從徐聞向南望，一粟不見波吞空。
靈神致禱如響答，征帆飽掛輕飛鴻。
曉行不計幾多里，彼岸往往夕陽舂。
流求大食更天表，舶交海上俱朝宗。
勢須至此少休息，乘風徑集番禺東。
不然舶政不可爲，兩地雖遠休戚同。
古今事變無定論，難信捐之與揚雄。
四州隅分各置守，瓊臺帥閫尤尊崇。
高牙大纛擁方伯，鼓吹振響驚蛟龍。
漢家威名兩伏波，盧丁以來幾宗工。
衛公精爽尚如生，妙語况有玉局翁。
史君吏事素高了，明若古鏡摩青銅。
叱馭行行不作難，平生惟仗信與忠。
布宣王靈萬里外，益使向化來蠻賨。
第惟遐方習疎慢，政化要當率以躬。
霧中能見越王石，自然心服令易從。
頑獷未率宜以漸，勿示駭政先含容。
平平之策用定遠，下下之考書陽公。
吏民生長固安土，尚當摩撫如童蒙。
屬僚宦游豈得已，士多失職悲途窮。
名分卑尊不可紊，更念何處不相逢。
官事既了與無間，可使知氣俱沖融。
鄉閭惜別情所鍾，臨岐爲傾琥珀濃。
手遮西日念遠去，欲留奈何鼓逢逢。
願君穩度三合溜，早歸入侍明光宮。